 Ara n ta ọkọ mi nitori ile ti mo kọ, mi o fẹ ẹ mọ-Tawakalitu : Iwaju ile-ẹjọ kọkọ-kọkọ kan to wa lagbegbe Ọja-Ọba, ni Mapo, niluu Ibadan, nipinlẹ Ọyọ, Onidaajo S.M Akintayọ, ni iyaale ile kan, Abilekọ Tawakalitu Yekini gbe ẹjọ ọkọ rẹ, Ọgbẹni Musibau Yẹkini, lọ.Ẹsun ti iyawo ile ọhun fi kan ọkọ rẹ ni pe, ko sifẹẹ kankan mọ laarin awọn mejeeji ati pe gbogbo igba lọkọ oun fi maa n lu oun bajẹ nita gbangba. Paripari rẹ, Tawakalitu ni lati igba toun ti kẹru jade kuro ninu ile rẹ toun ti ko lọ sile tuntun kan toun ṣẹṣẹ kọ pari, lo ti n tara, to si n lepa ẹmi oun nigba gbogbo.Oluwa mi, Mi o lero pe igbepọ emi pẹlu ọkọ maa le waye mọ, ki i ṣetọju mi ninu ile rara, ki i fawọn ọmọ ti mo bi fun un lowo ounjẹ rara. ojumọ kan, ija ni.Igba gbogbo lo si maa n lu mi bajẹ nita gbangba ati niwaju awọn ọmọ wa. Mi o figba kan ri igbadun igbeyawo ọlọdun gbọọrọ to wa laarin awa mejeeji rara. O maa n jowu gidi ni, bo ba ri awọn onibaara ti wọn jẹ ọkunrin lọdọ mi, ero buruku lo maa n ni sawọn yẹn, igba miiran tiẹ wa to maa n lọọ da wọn lọna, ta a si kọju ija gidi si wọn.Koko ohun ti mo n fẹ bayii ni pe ki ile-ẹjọ tu igbeyawo to wa laarin awa mejeeji ka loju-ẹsẹ, ki kaluku wa maa lọọ layọ ati alaafia, mi o ṣe mọ, ṣugbọn ki adajo ile-ẹjọ ọhun kan an nipa fọkọ mi pe ko maa ṣojuṣe rẹ lori awọn ọmọ to wa laarin awa mejeeji ni. Lara ohun to n bi i ninu si mi ni pe mo ko ẹru mi jade nile rẹ, to si jẹ pe ile tuntun ti mo ṣẹṣẹ pari tan ni mo ko lọ bayii. O jẹ mi lowo to pọ.Eyi atawọn ohun miiran ni Tawakalitu sọ pe ki adajọ ile-ẹjọ naa ba oun gba pada lọwọ ọkọ rẹ ti i ṣe Ọgbẹni Musibau Yẹkini.Nigba ti Ọgbẹni Musibau ti i ṣe ọkọ Abilekọ Tawakalitu maa sọrọ, oun paapaa gba pe ki adajọ tu igbeyawo to wa laarin awọn mejeeji ka loju-ẹsẹ, o ni alagbere ni obinrin naa, ati pe orikunkun rẹ ti pọ ju.Mi o mọ pe iru obinrin bẹẹ niyawo ti mo fẹ sile, ko ni itẹlọrun rara, bẹẹ ni irin ẹsẹ rẹ ko mọ. Ọpọ igba lo jẹ pe iroyin aburu ni mo maa n gbọ nipa rẹ nigba ti mo ba pada de lati irin ajo ti mo ba lọ.Mi o jẹ ẹ lowo gẹgẹ bii ẹsun to fi kan mi. Bi mo ba si jẹ ẹ lọwọ, ko ju ẹgbẹrun lọna aadọrun-un Naira lọ, ṣugbọn kile-ẹjọ ba emi naa gba awọn iwe ilẹ mi to ko pamọ lọwọ rẹ.Adajo ile-ẹjọ ọhun tu igbeyawo to wa laarin awọn tọkọ-taya yii ka nigba to ti foju han pe ko sifẹẹ kankan mọ laarin awọn mejeeji.Ṣa o, o ni ki abilekọ to waa fẹjọ sun maa tọju awọn ọmọ to wa laarin awọn mejeeji, ki ọkọ iyawo, iyẹn Ọgbẹni Musibau, maa ṣojuṣe rẹ lori awọn ọmọ to wa lọwọ iyawo rẹ. O si paṣẹ fun un pe ko gbọdọ maa dunkooko mọ ọmọbinrin naa. 